Elnevezés bejegyzése iránti kérelem közzététele a mezőgazdasági termékek és az élelmiszerek minőségrendszereiről szóló 1151/2012/EU európai parlamenti és tanácsi rendelet 50. cikke (2) bekezdésének a) pontja alapján

(2019/C 428/12)

Ez a közzététel az 1151/2012/EU európai parlamenti és tanácsi rendelet (1) 51. cikke alapján jogot keletkeztet a módosítás iránti kérelem elleni felszólalásra a közzététel időpontjától számított három hónapon belül.

EGYSÉGES DOKUMENTUM

„ΦΑΣΌΛΙΑ ΚΑΤΤΑΒΙΆΣ ΡΌΔΟΥ” (FASOLIA KATTAVIAS RODOU)/

„ΛΌΠΙΑ ΚΑΤΤΑΒΙΆΣ ΡΌΔΟΥ” (LOPIA KATTAVIAS RODOU)

EU-szám: PGI-GR-02422 – 2018.6.12.

OEM ( ) OFJ (X)

1. Elnevezés

„Φασόλια Κατταβιάς Ρόδου” (Fasolia Kattavias Rodou) / „Λόπια Κατταβιάς Ρόδου” (Lopia Kattavias Rodou)

2. Tagállam vagy harmadik ország

Görögország

3. A mezőgazdasági termék vagy élelmiszer leírása

3.1. A termék típusa

1.6. osztály: Gyümölcs, zöldségfélék és gabonafélék, frissen vagy feldolgozva

3.2. Az 1. pontban szereplő elnevezéssel jelölt termék leírása

A „Φασόλια Κατταβιάς Ρόδου / Λόπια Κατταβιάς Ρόδου” (Fasolia Kattavias Rodou / Lopia Kattavias Rodou) oltalom alatt álló földrajzi jelzés az öntözés nélkül termesztett bokorbab fajtától származó babszemeket jelöli (Phaseolus vulgaris L.), amely fajta tökéletesen alkalmazkodott Kattavia talaj- és éghajlati viszonyaihoz.

A „Φασόλια Κατταβιάς Ρόδου” (Fasolia Kattavias Rodou) / „Λόπια Κατταβιάς Ρόδου” (Lopia Kattavias Rodou) babok jellemzői a következők:

3.2.1. Fizikai tulajdonságok:

A babszemek fehér színűek, majdnem vese alakúak, tömegük 1 000 szemre vetítve 200–240 gramm (apró szemű).

3.2.2. Kémiai jellemzők:

— Teljes szénhidráttartalom: magas, szárazanyagra vetítve legalább 60 %

— Maximális víztartalom: 15 %

3.2.3. Érzékszervi jellemzők:

— Zamatos (édeskés) babíz

A babszemek könnyen főzhetők (főzési idejük rövid), a főtt bab héja alig érzékelhető

3.3. Takarmány (kizárólag állati eredetű termékek esetében) és nyersanyagok (kizárólag feldolgozott termékek esetében)

—

3.4. Az előállítás azon műveletei, amelyeket a meghatározott földrajzi területen kell elvégezni

A „Φασόλια Κατταβιάς Ρόδου / Λόπια Κατταβιάς Ρόδου” (Fasolia Kattavias Rodou / Lopia Kattavias Rodou) elnevezéssel jelölt babot a 4. pontban meghatározott földrajzi területen kell termeszteni.

Ez azt jelenti, hogy a talajelőkészítést, a vetést, a betakarítást, valamint a babszemek szárítását és tisztítását a földrajzi területen kell végezni. A vetéshez kizárólag a 3.2.1. pontban megjelölt fizikai jellemzőkkel rendelkező, szárazbabnak való bokorbab fajta saját vetőmagjai használhatók. A vetőmagokat az előző termés betakarításakor, a cséplés után különítik el és fénytől védett helyen zsákokban tárolják.

3.5. A bejegyzett elnevezést viselő termék szeletelésére, aprítására, csomagolására stb. vonatkozó egyedi szabályok

—

3.6. A bejegyzett elnevezést viselő termék címkézésére vonatkozó egyedi szabályok

—

4. A földrajzi terület tömör meghatározása

A „Φασόλια Κατταβιάς Ρόδου / Λόπια Κατταβιάς Ρόδου” (Fasolia Kattavias Rodou / Lopia Kattavias Rodou) OFJ-vel ellátott bab termesztési területe a dél-égei régió rodoszi regionális egységében található dél-rodoszi önkormányzati egységhez tartozó Kattavia település körzetének felel meg.

5. Kapcsolat a földrajzi területtel

A „Φασόλια Κατταβιάς Ρόδου / Λόπια Κατταβιάς Ρόδου” (Fasolia Kattavias Rodou / Lopia Kattavias Rodou) bab földrajzi területtel való kapcsolata a termék különleges minőségi jellemzőin és hírnevén alapul.

A szárazbabnak való „Φασόλια Κατταβιάς Ρόδου / Λόπια Κατταβιάς Ρόδου” (Fasolia Kattavias Rodou / Lopia Kattavias Rodou) bokorbab fajtát a tengertől legfeljebb egy kilométeres távolságra fekvő, agyagos-meszes talajokon termesztik. A talaj víz- és tápanyag-megtartó képességének javítása érdekében a vetést két talajmegmunkálás előzi meg annak érdekében, hogy a vetemény bírja a vízhiányt (az öntözés nélküli termesztést).

A földrajzi terület éghajlata a földközi-tengeri szigetekre jellemző, mérsékelt éghajlat, enyhe és viszonylag csapadékos telekkel és száraz nyarakkal. Az éves átlagos csapadékmennyiség évről évre változó és egyenlőtlen eloszlású, mivel az esőzések az őszi és legfőképpen a téli időszakra koncentrálódnak. A hagyományos termesztési mód az öntözés nélküli termesztés. A vetés előtt (januárban és februárban), illetve a vetés után (márciusban és áprilisban) hulló csapadéknak köszönhetően a talaj meg tudja tartani az ahhoz szükséges nedvességet, hogy a „Φασόλια Κατταβιάς Ρόδου / Λόπια Κατταβιάς Ρόδου” (Fasolia Kattavias Rodou / Lopia Kattavias Rodou) termesztése a vízhiány és az öntözés nélküli művelés mellett is kielégítő terméshozamot biztosítson.

A „Φασόλια Κατταβιάς Ρόδου / Λόπια Κατταβιάς Ρόδου” (Fasolia Kattavias Rodou / Lopia Kattavias Rodou) érési és betakarítási időszakában enyhe a hőmérséklet, azért ez a szárazbabnak való bokorbab fajta korábban érik be, mint a többi fajta (az érés általában a június közepe és június vége közötti időszakra esik). E bokorbab fajta korai érése lehetővé teszi az öntözés nélküli termesztést, mivel nem esik bele a júliusi és augusztusi nagy melegbe.

A betakarítást a nap első óráiban, a földközi-tengeri nedves nyugati szélben és a hajnali harmatos időben végzik. A páratartalom fontos szerepet játszik a betakarítás idején, mert elkerülhetővé teszi, hogy a hüvelyek kinyíljanak és a szemek kihulljanak.

A földrajzi területen évente legalább 300 napon keresztül süt a nap és a legnapsütésesebb hónapok a májustól szeptemberig tartó időszakra esnek. Kattavia területének különleges mikroklímája ideális a szárazbabnak való bokorbab fajta termesztéséhez, mert a veteménybab kedveli a meleget és a napsütést, és rendkívül kényes a talaj nedvességtartalmára.

A termék és a földrajzi terület közötti történelmi kapcsolatot az tükrözi, hogy a babfélék a régmúlt idők óta fontos helyet foglalnak el Kattavia lakosainak gazdasági és társadalmi életében, és még ma is az étrendjük legfontosabb alkotórészének számítanak. A régió egy még ma is élő lakosának elmondása szerint Kattaviában már 1935-ben is foglalkoztak a veteménybab öntözés nélküli termesztésével. A rodoszi közkönyvtárban lévő dokumentumok szerint, amelyek az olasz megszállás idejéig nyúlnak vissza, a megművelt földek elsődleges terményét a száraz zöldségfélék jelentették Kattavia lakosai számára, és korai érésük elősegítette egy virágzó kereskedelem kialakulását. A „Φασόλια Κατταβιάς Ρόδου / Λόπια Κατταβιάς Ρόδου” (Fasolia Kattavias Rodou / Lopia Kattavias Rodou) bab helyi termelői még ma is alkalmazzák a nemzedékről nemzedékre szálló, hagyományos termesztési technikákat. A régió változékony éghajlati viszonyai miatt, különösen ami a csapadékosságot és a hőmérsékletet illeti, csak a helyi tapasztalatokkal rendelkező mezőgazdasági termelők képesek meghatározni, hogy mely időszak a legalkalmasabb a vetésre, a betakarításra és a szárításra.

A termelők által a hagyományos termesztési technikák terén szerzett sokéves tapasztalat, így különösen:

— a következő vetéskor felhasználásra kerülő, saját termesztésű vetőmagok kiválasztása a termék tisztaságának megőrzése és az öntözés nélküli termesztés lehetővé tétele érdekében, mivel ezek a vetőmagok kiválóan alkalmazkodnak a régió talaj- és éghajlati viszonyaihoz,

— a talaj vetés előtti előkészítése (két talajmegmunkálás) a talaj víz- és tápanyag-megtartó képességének javítása és a várható esők jobb kiaknázása érdekében,

— a betakarítás megfelelő időpontjának kiválasztása, amikor a hüvelyek színe jellegzetes barnás sárgára változik, és

— a babszemek szárításának megfelelő kivitelezése, hogy azok könnyen elváljanak a hüvelytől,

közvetlenül kihat a termék minőségére és jellemzőire. Pontosan a helyi termelők jártassága az, ami – a földrajzi terület talaj- és éghajlati viszonyaival és a Kattavia ezen különleges területén több mint egy évszázada termesztett szárazbab bokorbab fajta alkalmazásával párosulva – lehetővé tette a „Φασόλια Κατταβιάς Ρόδου / Λόπια Κατταβιάς Ρόδου” (Fasolia Kattavias Rodou / Lopia Kattavias Rodou) öntözés nélküli termesztését, és ez biztosítja a végtermék különleges minőségi jellemzőit.

A „Φασόλια Κατταβιάς Ρόδου / Λόπια Κατταβιάς Ρόδου” (Fasolia Kattavias Rodou / Lopia Kattavias Rodou) babok egyedi jellemzői közé tartozik zamatos (édeskés) ízük, könnyű főzhetőségük (rövid főzési idő) és hírnevük. Ezek a minőségi jellemzők különösen vonzóvá tették a terméket a fogyasztók körében és megalapozták a hírnevét, ahogyan ezt a hagyományos recepteket tartalmazó weboldalakon található számtalan hivatkozás és a helyi újságcikkekben megjelent említések is bizonyítják.

A végtermék az agyagos-meszes talajok és az öntözés nélküli termesztés, az érési időszak éghajlati jellemzői, valamint a helyi termelők által egy évszázada apáról fiúra átadott termesztési technikák együttes hatásának köszönhetően tesz szert különleges tulajdonságaira.

A termék zamatos (édeskés) íze a helyi termelők által választott, a régióhoz és az öntözés nélküli termesztési technikákhoz jól alkalmazkodott szárazbab bokorbab fajta magas szénhidráttartalmának köszönhető. A babszemek íze a magas szénhidráttartalom következtében lesz édeskés. Ezenfelül a fajta genotípusa, valamint a növény növekedésekor és a szemek érésekor érvényesülő környezeti tényezők is befolyásolják a babszem minőségét.

A fogyasztók a rövid főzési idejüknek köszönhető könnyű főzhetőségük miatt nagyra értékelik a „Φασόλια Κατταβιάς Ρόδου / Λόπια Κατταβιάς Ρόδου” (Fasolia Kattavias Rodou / Lopia Kattavias Rodou) babokat. Ez a fogyasztói szempontból rendkívül fontos tulajdonság a magas szénhidráttartalomnak tulajdonítható. Tudományos vizsgálatok bizonyítják, hogy a szemek magas szénhidráttartalma csökkenti a főzési időt, mert elősegíti, hogy a szemek a főzéskor vizet vegyenek fel, amelyek ennek következtében kevésbé tapadnak egymáshoz és kevésbé kemények. A tudományos publikációk alapján a „Φασόλια Κατταβιάς Ρόδου / Λόπια Κατταβιάς Ρόδου” (Fasolia Kattavias Rodou / Lopia Kattavias Rodou) babok magas szénhidráttartalma a körülhatárolt földrajzi területen alkalmazott öntözés nélküli termesztésnek és a vetéshez használt bab egyedi genotípusának tulajdonítható. Az öntözés nélküli termesztés lényegében egy hatékony szállítómechanizmust hoz működésbe a vízhiányos viszonyoknak ellenálló „Φασόλια Κατταβιάς Ρόδου / Λόπια Κατταβιάς Ρόδου” (Fasolia Kattavias Rodou / Lopia Kattavias Rodou) babfajtánál, amely a növény leveleiből a hüvelyek felé szállítja a szacharózt és ezáltal elősegíti a szénhidrátok keletkezését és magas koncentrációját a babszemekben. A babszemek érését a földrajzi terület talaj- és éghajlati viszonyai és a hagyományos termesztési technikák befolyásolják. A vetés előtti esőknek köszönhetően a régió agyagos-meszes talajai meg tudják tartani a szükséges nedvességet. A „Φασόλια Κατταβιάς Ρόδου / Λόπια Κατταβιάς Ρόδου” (Fasolia Kattavias Rodou / Lopia Kattavias Rodou) érési és betakarítási időszakában enyhe a hőmérséklet, azért ez a szárazbabnak való bokorbab fajta korábban érik be, mint a többi fajta (az érés általában a június közepe és június vége közötti időszakra esik), ami lehetővé teszi az öntözés nélküli termesztést, mivel nem esik bele a júliusi és augusztusi hőségek időszakába. Ezenfelül a talaj vetés előtti előkészítése (két talajmegmunkálás) a várható esők jobb kiaknázása érdekében javítja a talaj víz- és tápanyag-megtartó képességét. A babszemek érését az is elősegíti, hogy a termelők saját termesztésű vetőmagokat válogatnak ki, amelyeket a következő vetéskor használnak fel, mivel az ettől a bokorbab fajtától származó vetőmagok kiválóan alkalmazkodtak a régió talaj- és éghajlati viszonyaihoz és az öntözés nélküli termesztéshez.

A termék hírneve az egyedi érzékszervi jellemzőihez, vagyis zamatos (édeskés) ízéhez és könnyű főzhetőségéhez (rövid főzési idejéhez) kapcsolódik, melyek a földrajzi terület különleges jellemzőinek tulajdoníthatók. E babfajták hírnevét tanúsítja, hogy a rodoszi helyi újságokban számtalan cikkben méltatják és sokszor említik meg e babfajták zamatos ízét, valamint az is, hogy Kattavia területén évente megrendezik a bableves ünnepét, amely rengeteg látogatót és helyi szereplőt vonz, és amelyet több éve szerveznek meg köszönhetően annak a hírnévnek, amelynek a termék a helyi közösség körében örvend. Hírnevét továbbá az is öregbíti, hogy a szaksajtóban és a szakácskönyvekben is említést tesznek róla. A „Η Ροδιακή” (I Rodiaki) nevű helyi napilap 2016. március 12-i száma a dél-égei régió által Berlinben szervezett idegenforgalmi kiállítás alkalmával megjelent, „Tarolnak a »Λόπια Κατταβιάς« (Lopia Kattavias) babok” című cikkében utal a termék hírnevére és arra, hogy a „Λόπια Κατταβιάς Ρόδου” (Lopia Kattavias Rodou) bab nagy sikert aratott a sajtó képviselőinek szervezett vacsorán. Az ugyanebben a helyi napilapban 2017. október 17-én megjelent cikk is említést tesz a termék hírnevéről és arról számol be, hogy „A »Λόπια Ρόδου« (Lopia Rodou) babok »meghódítják« a piacot”: „A »Λόπια Κατταβιάς« (Lopia Kattavias) babok zamatos ízüknek és sajátos tápértéküknek köszönhetően »meghódítják« a fogyasztókat és betörnek a hüvelyes növények piacára.”.

Hivatkozás a termékleírás közzétételére

(e rendelet 6. cikke (1) bekezdésének második albekezdése)

http://www.minagric.gr/images/stories/docs/agrotis/POP-PGE/prodiagrafes_fasolia_katavias_rodou.pdf

(1) HL L 343., 2012.12.14., 1. o.